Dag 48 - KiesKerk
Dag 48 – Carpe Diem, selfs die chaos daarvan
In die begin het God die hemel en die aarde geskape. En die aarde was woes en leeg, en duisternis was op die wêreldvloed, en die Gees van God het gesweef op die waters. En God het gesê: Laat daar lig wees! En daar was lig – Genesis 1:1-3.
Hoe beïnvloed ons Godsbeeld ons hantering van krisis, pyn en ontnugtering?
As gelowiges is dit doodnatuurlik dat ons dinge wat oor ons pad kom in God se lig wil verklaar. Ons probeer in die Bybel en deur hoe ons God verstaan, sin vind vir ons seer en swaarkry. Dis wel so dat ons dan by Godsbeelde kan vassteek wat eintlik vir ons van geen waarde in donker tye is nie.
Daar is wel die bekende beeld van God as Skepper, en die implikasies daarvan, wat ons juis in moeilike tye kan herbesoek. Die Bybel is vol verskillende metafore wat God se skeppingswerk uitbeeld. En God wat geskep het, is steeds besig om in sy skepping te werk. Hy is reeds besig om deur sy Heilige Gees te herskep.
In Genesis 2 kom die werkwoord vorm voor wat op God as pottebakker dui, soos ons in Jesaja 64:8 lees: "U is ons vader, Here, ons is klei en U het ons gevorm (letterlik: 'U is die pottebakker'), ons almal is die werk van u hande." Ons beleef dus die intieme gebaar en aksie waar die klei 'n verlenging van die pottebakker word.
In Psalm 139:13 vind ons God as wewer: "U het my gevorm, my aanmekaargeweef in die skoot van my moeder." Die Engels lui "knit me together", wat assosiasies met breiwerk oproep.
En in Jesaja 42:14 word die nuwe hoop en toekoms vir die ballinge as 'n geboorteproses uitgebeeld: "Nou skree Ek soos 'n vrou wat 'n kind in die wêreld bring."
Al hierdie metafore kan ons help wanneer ons krisisse en wanhoop beleef, want die skep van nuwe moontlikhede, die vorm en weef van hoop uit wanhoop, lê aan die aard van God se redding. In die klei en die weefdrade word ook die slegte en die donkerte gevoeg. Jan Richardson skryf in haar boek In the sanctuary of women hierdie aangrypende seëning: "From all that is broken, let there be beauty, from what is torn, jagged, ripped, frayed, let there be not just mendings but meetings unimagined. May the God in whom nothing is wasted gather every
scrap, every shred and shard and make of them new paths, doorways, worlds."
Party mense is bang vir die donker. Dalk is jy een van hulle. Eintlik is 'n mens nie bang vir die donker nie; jy is bang vir die onsekerheid, want jy weet nie wat in die donker gebeur nie.
Aan die begin was die aarde donker en deurmekaar, maar God het ander planne vir die aarde gehad. Een van die eerste dinge wat God gedoen het, was om lig te bring. Hierdie lig jaag die duisternis weg, sodat ons nie meer bang hoef te wees nie. In die Bybel lees ons ook dat ons Jesus se lig moet laat skyn om die duisternis weg te jaag. Jesus se lig maak nie lig soos 'n flits nie; Jesus se lig jaag alles wat bang maak weg.
Kom ons laat skyn Jesus se lig.
– Wat dink jy beteken dit dat ons Jesus se lig vir ander mense moet laat skyn?
– Wat kan ons doen om Jesus se lig te laat skyn?
Sit vanaand in jou kamer met die lig af en skakel net 'n flits aan. Skyn die flits in die kamer rond. Wanneer die ligstraal op iets val, bid en sê vir God dankie vir daardie voorwerp en waaraan dit jou laat dink. Hier is 'n voorbeeld: As jou flits op jou venster skyn, kan jy dankie sê vir die natuur.